UDHËZIM
Nr. 374, datë 18.11.2020

PËR PËRCAKTIMIN E RREGULLAVE DHE TË PROCEDURAVE PËR FINANCIMIN  E PROJEKTEVE NGA FONDI I POSAҪËM PËR PARANDALIMIN E KRIMINALITETIT

Në mbështetje të pikës 4, të nenit 102, të Kushtetutës së Republikës së Shqipërisë; të nenit 37, të ligjit nr. 10192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, të ndryshuar, ministri i Brendshëm

UDHËZON:

1. Qëllimi i këtij udhëzimi është përcaktimi i rregullave, procedurave dhe afateve, që duhet të ndiqen në procesin e përzgjedhjes së projekteve që do të financohen nga Fondi i Posaçëm për Parandalimin e Kriminalitetit, si dhe afatet e mënyrat e raportimit të përdorimit të fondeve të përfituara.
2. Fondi i posaçëm shërben, për:
a) Përmirësimin e funksionimit të drejtësisë penale, duke destinuar pasuritë në administrim të Prokurorisë së Posaçme Kundër Korrupsionit dhe Krimit të Organizuar, Ministrisë Përgjegjëse për Rendin dhe Sigurinë Publike dhe të Ministrisë së Drejtësisë;
b) Përmirësimin e parandalimit të kryerjes së veprave penale, të hetimeve paraprake penale të krimit të organizuar ose të krimeve të tjera, që sjellin pasuri/produkte kriminale dhe zhvillimin e programeve të mbrojtjes së dëshmitarëve e të bashkëpunëtorëve të drejtësisë, duke destinuar pasuritë në administrim të ministrisë përgjegjëse për rendin dhe sigurinë publike;
c) Dhënien e ndihmës viktimave të krimit të organizuar dhe të trafikimit, familjarët e punonjësve të Policisë së Shtetit të rënë në krye të detyrës, si dhe nxitjen e programeve sociale për këto kategori, duke destinuar pasuritë në administrim të ministrisë që mbulon Çështjet Sociale dhe Ministrisë Përgjegjëse për Rendin dhe Sigurinë Publike.
d) Dëmshpërblimin e viktimave të krimit të organizuar dhe të trafikimit në masën e përcaktuar me vendim gjyqësor;
e) Për mbulimin e diferencave në vlerë që mund të krijohen nga administrimi i pasurive, të cilat me vendim gjyqësor i kthehen pronarit të pasurisë së sekuestruar ose të konfiskuar.
3. Kërkesat për financimin e projekteve, paraqiten pranë Agjencisë së Administrimit të Pasurive të Sekuestruara dhe të Konfiskuara, sipas njoftimit të publikuar në faqen zyrtare të AAPSK-së.
4. Për shqyrtimin dhe vlerësimin e dokumentacionit përkatës të kërkesave për financimin e projekteve, ngrihet një grup pune, me urdhër të kryeadministratorit të AAPSK-së. Grupi i punës përbëhet nga 3 (tre) punonjës të AAPSK-së.
5. Kërkesat për financimin e projekteve mund të paraqiten nga:
a) institucionet qendrore;
b) njësitë e vetëqeverisjes vendore, ku ndodhen pasuritë e paluajtshme të konfiskuara;
c) organizata të shoqërisë civile që merren me dhënien e ndihmës viktimave të krimit të organizuar dhe të trafikimit, që mbrojnë të drejtat e familjarëve të punonjësve të Policisë së Shtetit të rënë në krye të detyrës, si dhe nxitjen e programeve sociale për këto kategori duke destinuar pasuritë në administrim të ministrisë që mbulon Çështjet Sociale dhe Ministrisë Përgjegjëse për Rendin dhe Sigurinë Publike;

d) organizatat jofitimprurëse, që kanë për objekt të veprimtarisë së tyre rehabilitimin social, kulturor e shëndetësor të shtresave në nevojë, veçanërisht atyre të prekura apo të rrezikuara nga krimi, përfshirë organizatat dhe qendrat terapeutike, qendrat e riaftësimit dhe të kurimit të përdoruesve të substancave narkotike, si dhe qendrat e asistencës e të rehabilitimit të viktimave të trafikut të qenieve njerëzore, që, në tri vitet e fundit nga paraqitja e kërkesës, zhvillojnë veprimtari të tilla.
6. Procesi i shqyrtimit dhe përzgjedhjes së subjekteve përfituese, respekton dhe garanton:
a) lirinë e pjesëmarrjes dhe konkurrimit;
b) mosdiskriminimin dhe trajtimin e barabartë;
c) transparencën e procedurave e të vendimmarrjes;
d) mungesën e prapaveprimit, duke përjashtuar mundësinë e shpërndarjes së fondeve për veprimtari tashmë të realizuara në datën e vendimmarrjes;
e) paanshmërinë e mbivendosjes, që nënkupton shmangien e financimit të së njëjtës veprimtari për të njëjtin projekt, nga më shumë se një burim financimi, më shumë se një herë.
7. Kërkesat për financim duhet të përmbajnë të dhëna të qarta për qëllimin, objektivat specifikë, veprimtaritë që do të kryhen për realizimin e tyre, buxhetin dhe rezultatet e synuara. Projektet, sipas natyrës, përgatiten për një periudhë kohore të nevojshme për realizimin e tyre.
8. Institucionet qendrore dhe njësitë e vetëqeverisjes vendore, sipas pikës 5, germat “a” dhe “b” të këtij udhëzimi, duhet të paraqesin për shqyrtim pranë AAPSK-së kërkesën për financim nga Fondi i Posaçëm për Parandalimin e Kriminalitetit, projektpropozimin me kostot financiare të detajuar dhe çdo dokument shtesë që do të kërkohet nga AAPSK-ja dhe/ose Komiteti Ndërinstitucional për Masat Kundër Krimit të Organizuar.
9. Organizatat e shoqërisë civile apo organizatat jofitimprurëse, sipas pikës 5, germa “c” dhe “d” e këtij udhëzimi, së bashku me kërkesën për financimin dhe projektpropozimin me kostot financiare përkatëse, duhet të paraqesin edhe dokumentet e mëposhtme: 
a) vendimin e gjykatës së rrethit gjyqësor për regjistrimin e aplikuesit;
b) dokumentin që vërteton se subjekti aplikues nuk është në ndjekje penale dhe nuk është dënuar me vendim të gjykatës së formës së prerë;
c) dokumentin që vërteton se subjekti aplikues nuk është në proces falimentimi dhe/ose likuidimi;
d) kopje të pasqyrave financiare të tri viteve të fundit, të audituara dhe të depozituara në organet tatimore;
e) dokumenti që vërteton se subjekti aplikues ka paguar rregullisht sigurimet shoqërore për stafin e punësuar;
f) dokumenti që vërteton se subjekti aplikues nuk ka detyrime tatimore, lëshuar nga organet tatimore;
g) licencë/leje për ushtrim veprimtarie, vetëm në rastet kur aktiviteti/veprimtaritë e kërkuara për t’u financuar nuk mund të kryhen, pa zotëruar një licencë të akorduar nga autoritetet shtetërore, në përputhje me legjislacionin në fuqi. 
10. Shqyrtimi dhe vlerësimi i projekteve, mbështetet në përputhjen e projektpropozimit të paraqitur nga aplikuesi, me qëllimin e organizatës/aplikuesit dhe programin që zbaton, kapacitetet e aplikuesit, efektshmërinë e aktiviteteve, pritshmërinë dhe kostot e tyre. Në veçanti, në vlerësimin e kërkesave për financim mbahet në konsideratë:
a) subjekti kërkues;
b) nevoja reale e paraqitur;
c) impakti social i projektpropozimit;
d) rëndësia e veçantë të projektpropozimit në parandalimin e kriminalitetit;
[bookmark: _GoBack]e) veçoritë specifike të projektpropozimit.
11. AAPSK-ja, brenda 30 ditëve kalendarike nga paraqitja e kërkesave për financim, harton një listë me projektet e paraqitura, duke i renditur ato sipas një vlerësimi paraprak të kryer nga grupi i punës, bazuar në kriteret e pikës 11 dhe nevojës së financimit. 
12. Lista, së bashku me një relacion shpjegues, i paraqitet për diskutim dhe miratim mbledhjes së radhës së Komitetit Ndërinstitucional për Masat Kundër Krimit të Organizuar.
13. Anëtari i Komitetit Ndërinstitucional për Masat Kundër Krimit të Organizuar nuk mund të votojë ose të marrë pjesë në vendimmarrje, kur ka lidhje dhe interes financiar me subjektin përfitues, sipas pikës 5, germat “c” dhe “d” të këtij udhëzimi, në përputhje me legjislacionin në fuqi.
14. Komiteti Ndërinstitucional për Masat Kundër Krimit të Organizuar në mbledhjen e radhës vendos për financimin e projektit dhe mënyrat e përdorimit të fondit të vënë në dispozicion të kërkuesit.
15. AAPSK, brenda 5 (pesë) ditëve kalendarike nga zbardhja e vendimit, njofton aplikuesin për pranimin ose refuzimin e kërkesës për financim. Në rast refuzimi njoftimi përmban edhe arsyet për refuzimin e kërkesës për financim.
16. Subjekti përfitues nënshkruan një kontratë me kryeadministratorin e AAPSK-së, brenda 30 ditëve kalendarike nga data e njoftimit të miratimit të kërkesës për financim. Kontrata përcakton kushtet e përgjithshme dhe specifike, duke përfshirë por pa u kufizuar në sasinë e fondit të akorduar, aktivitetet për t’u ndërmarrë, afatet e realizimit të tyre, raportimet e subjektit përfitues mbi ecurinë e projektit dhe disbursimin e fondeve, sipas realizimit të tyre, të drejtat dhe detyrimet e palëve dhe sanksionet në rast të mospërmbushjeje të detyrimeve. Projektet e shpallura fituese dhe fondi i akorduar do të bëhen publike në faqen zyrtare të Ministrisë së Brendshme dhe të AAPSK-së.
17. Projektet e shpallura fituese do të financohen  për vlerën e plotë dhe financimi do të bëhet në raport me ecurinë e realizimit të tyre dhe me respektimin e procedurave ligjore përkatëse për kryerjen e pagesave.
18. Përfituesit e këtij fondi kanë detyrimin e raportimit pranë AAPSK-së për mënyrën e përdorimit të tij, çdo 3-muaj, duke filluar nga marrja e së drejtës për financim. Subjektet përfituese kanë detyrimin e raportimit sa herë që kërkohet nga AAPSK-ja dhe/ose Komiteti Ndërinstitucional për Masat Kundër Krimit të Organizuar, brenda 10 ditëve kalendarike nga marrja e njoftimit për raportim. 
19. Raportimi bëhet me shkresë zyrtare dhe përmban:
a) vlerën e përfituar;
b) fondin e përdorur;
c) mënyrën e përdorimit;
d) produktin/produktet e realizuara;
e) vlerën e mbetur;
f) afatin e përfundimit të projektit;
g) çdo informacion tjetër që konsiderohet i nevojshëm nga AAPSK-ja dhe/ose Komiteti Ndërinstitucional për Masat Kundër Krimit të Organizuar.
20. AAPSK-ja raporton periodikisht, por jo më pak se një herë në 6 muaj, para Komitetit Ndërinstitucional për Masat Kundër Krimit të Organizuar, lidhur me monitorimin e projekteve të financuara nga Fondi i Posaçëm për Parandalimin e Kriminalitetit. Në rast mosrespektimi të kushteve të kontratës, AAPSK-ja ndërmerr sanksionet përkatëse, në përputhje me kontratën dhe legjislacionin në fuqi.
21. Fondi i akorduar për institucionet shtetërore, sipas pikës 14 të këtij udhëzimi, përdoret prej tyre në përputhje me projektin e miratuar dhe me udhëzimin nr. 9, datë 20.3.2018, të ministrit të Financave dhe Ekonomisë, “Për procedurat standarde të zbatimit të buxhetit”. 
22. Pjesa e Fondit të Posaçëm për Parandalimin e Kriminalitetit, që nuk përdoret gjatë vitit ushtrimor buxhetor, me vendim të Komitetit Ndërinstitucional për Masat Kundër Krimit të Organizuar, mbartet në vitin buxhetor pasardhës dhe përdorimi i tij u nënshtrohet procedurave të përcaktuara në këtë udhëzim. 
23. Udhëzimi nr. 11, datë 31.3.2015, “Për përcaktimin e rregullave dhe procedurave për financimin  e projekteve nga fondi i posaçëm për parandalimin e kriminalitetit”, shfuqizohet.
Ky udhëzim hyn në fuqi menjëherë dhe botohet në Fletoren Zyrtare.

MINISTËR I BRENDSHËM
Sandër Lleshaj

